થરાદના ભાપી ગામના તળાવમાંથી બે શખસો માછલાં પકડતા જણાતાં વિફરેલા ગામલોકોએ એકને ઝડપી લઇને મેથીપાક ચખાડ્યો હતો.જ્યારે બીજો ભાગી છુટ્યો હતો. પાણીપુરવઠાની કામગીરી કરી રહેલા મજુરોની પ્રવૃતીથી લોકોમાં ભારે આક્રોશની લાગણી ફેલાવા પામી હતી. થરાદના ભાપી ગામમાં મેકાબાપુના સ્થાની બાજુમાં એક તળાવ આવેલું છે.જેમાં માછલીઓનું પ્રમાણ પણ જોવા મળી રહેછે.આ તળાવમાંથી મંગળવારના સુમારે બે અજાણ્યા શખસો જીવતી માછલીઓ પકડતા ગ્રામજનોની નજરે ચડ્યા હતા.આથી અહિંસામાં માનનારા લોકોનાં કાળજાં કંપી ઉઠતાં બધાએ એકઠા થઇને બંન્ને યુવકોને પડકારતાં એક ઝડપાઇ ગયો હતો.અને બીજો ફરાર થઇ જવા પામ્યો હતો.જેને ઝડપી લઇને ગ્રામજનોએ બરાબરનો મેથીપાક ચખાડ્યો હતો. આ યુવકો બિહારના હોવાનું અને નજીકમાં ચાલતા પાણીપુરવઠાની કામગીરી કરતા હોવાનું જાણવા મળ્યું હતું. જેમની આ પ્રવૃતીથી ગામલોકોમાં ભારે આક્રોશની લાગણી ફેલાવા પામી હતી.